Konkurentsinormide tõhususe tagamiseks peab erandlikult olema võimalik omistada kartellis osalenud ettevõtja käitumist mitte selle esialgsele, vaid uuele käitajale, tingimusel et viimast võib põhjendatult pidada esialgse käitaja õigusjärglaseks – seda juhul, kui viimane jätkab kartellis osalenud ettevõtte käitamist. Kui puuduks igasugune muu võimalus kohaldada karistust mõnele teisele ettevõtjale peale selle, kes karistuse toime pani, võiksid ettevõtjad karistusi vältida pelgalt asjaolu tõttu, et nende isik on muutunud ümberkujundamise, õiguste loovutamise või muude õiguslike või organisatsiooniliste muudatuste tulemusena. Majandusliku järjepidevuse kriteerium kuulub kohaldamisele üksnes juhul, kui ettevõtte käitamise eest vastutava juriidilise isiku õiguslik olemasolu on lõppenud rikkumise toimepanemise järel või ettevõtja sisemiste ümberkorralduste puhul, kui esialgne käitaja õiguslikult küll ei lõpe, kuid tema majandustegevus asjaomasel turul lõppeb, võttes sealjuures arvesse struktuurilisi sidemeid kartellis osalenud ettevõtte esialgse ja uue käitaja vahel.

Konkreetsel juhul, kus emaettevõtjale kuulub 100% suurune osalus rikkumises osalenud tütarettevõtja aktsia- või osakapitalist, saab lähtuda lihtsast eeldusest, et sel emaettevõtjal on otsustav mõju tütarettevõtja käitumisele ja et mõlemad moodustavad sama ettevõtja EÜ artikli 81 tähenduses. Seega peab emaettevõtja, kes vaidlustab ühenduste kohtus komisjoni otsuse talle tema tütarettevõtja tegevuse eest trahvi määramise kohta, selle eelduse ümber lükkama, esitades tütarettevõtja iseseisvust kinnitavad tõendid.

Lisaks, kuigi on tõsi, et komisjonil on lai kaalutlusõigus ettevõtja tehtud koostöö kvaliteedi ja tulemuslikkuse hindamisel, ei saa ta põhjendusi esitamata siiski kalduda kõrvale komisjoni praktikast tulenevatest käitumisreeglitest, mille ta on endale ise seadnud. Iseäranis peab otsuses olema esitatud komisjoni hinnang ettevõtja poolt faktiliste asjaolude vaidlustamata jätmise kohta.

Kuigi ei piisa pelgalt sellest, et ettevõtja kinnitab üldiselt, et ta ei vaidlusta väidetavaid faktilisi asjaolusid, kui käesolevas asjas ei ole komisjonil sellisest kinnitusest vähimatki kasu, võib komisjoni ülesannet siiski lihtsustada vastuväiteteatisele antud vastuses selgelt ja üheselt mõistetavalt väljendatud avaldus, et vastuväiteteatises tuvastatud faktilisi asjaolusid ei vaidlustata, mis võimaldab komisjonil oma lõplikus otsuses viidata kõikidele vastuväiteteatises tuvastatud asjaoludele, ilma et ta peaks tõendama nende olemasolu.

Selleks et ettevõtja trahvi vähendataks faktiliste asjaolude vaidlustamata jätmise alusel vastavalt koostööteatise (trahvi määramata jätmise või selle summa vähendamise kohta) punkti D lõike 2 teisele taandele, peab ettevõtja pärast vastuväiteteatisega tutvumist teavitama komisjoni selgelt, et ta ei kavatse vaidlustada faktiliste asjaolude õigsust. Seejuures ei saa teatud asjaoludele komisjoni poolt antud õigusliku hinnangu vaidlustamist samastada nende asjaolude endi olemasolu vaidlustamisega.

Ühenduse konkurentsinormide rikkumise korral määratava trahvi summa kindlaksmääramise meetod, mis põhineb põhiliselt trahvimääradel, olgu see kui tahes suhteline ja paindlik, ei nõua sugugi – ega ka keela –, et üldise lähtesumma arvutamisel arvestataks kahjustatud turu suurust, ja veel vähem paneb see komisjonile kohustuse määrata see summa kindla protsendi alusel turu kogukäibest.

Rikkumise raskusastme kindlaksmääramise staadiumis ei ole komisjonil juhul, kui trahve määratakse mitmele ettevõtjale, kes on seotud ühenduse konkurentsieeskirjade sama rikkumisega, kohustust jälgida, et trahvide lõppsummad väljendaksid väikseimatki erinevust asjaomaste ettevõtjate kogukäibes. Komisjon võib hoopis ettevõtjaid rühmitada. Meetodiga, millest tulenevalt jagatakse kartelliosalisi trahvide lähtesummade määramise staadiumis ettevõtjate erinevaks kohtlemiseks kategooriatesse – seda põhimõtet on kohtupraktikas ka kinnitatud, olgugi et see ei arvesta sama kategooria ettevõtjate suuruse erinevusi –, määratakse samasse kategooriasse kuuluvatele ettevõtjatele ühesugune kindla suurusega trahvi lähtesumma. Siiski tuleb kategooriatesse jagamisel järgida võrdse kohtlemise põhimõtet ning trahvisumma peab olema vähemalt proportsionaalne nende asjaolude osas, mida võeti arvesse rikkumise raskusastme hindamisel. Komisjon peab kartelliosaliste ümberjaotamiseks valima nimelt ühetaolise meetodi, mis on objektiivselt põhjendatud eelkõige neisse kategooriatesse kuuluvate ettevõtjate turuosade erinevust arvestades.

Korduvuse üksikasjade tuvastamine ja hindamine on komisjoni kaalutlusõiguse osa ning komisjon ei ole selliste asjaolude tuvastamisel aegumisega seotud. Seega on korduvus oluline asjaolu, mida komisjonil on õigus hinnata, kuna see kutsub üles muutma nende ettevõtjate käitumist, kellel on kalduvus rikkuda konkurentsieeskirju. Sellest tuleneb, et komisjon võib igal üksikjuhtumil arvestada sellisele kalduvusele viitavaid tunnuseid.

Lisaks piisab, kui ettevõtja on eelnevalt tunnistatud samalaadse rikkumise toimepanijaks, seda ka juhul, kui vastava otsuse õiguspärasust kontrollitakse veel kohtus. Korduvuse üksikasjade kaalumine sõltub hinnangust, mille komisjon oma kaalutlusõiguse raames asjaomase juhtumi faktilistele asjaoludele annab. Samuti eeldatakse, et komisjoni otsused kehtivad, kuni need ei ole tühistatud või kehtetuks tunnistatud.

Peale selle viitavad suunised (määruse nr 17 artikli 15 lõike 2 ja ESTÜ artikli 65 lõike 5 kohaselt määratavate trahvide arvutamise meetodi kohta) sellele, kui sama ettevõtja paneb uuesti toime sama laadi rikkumise, ning korduvuse mõiste tähendab teatavates siseriiklikes õiguskordades, et isik pani toime uusi rikkumisi pärast seda, kui teda on sarnaste rikkumiste eest karistatud. Komisjon võib seega tuvastada korduva rikkumise, kui sama ettevõtja mõisteti süüdi sama laadi rikkumise eest, olenemata sellest, et kõnealused rikkumised puudutasid erinevaid tütarettevõtjaid või erinevaid turgusid. Vaatamata ühenduse konkurentsiõiguse rikkumise tuvastamisele jätkas ettevõtja EÜ artikli 81 tähenduses nimetatud sätte rikkumist.

(vt punktid 141–143, 146 ja 147)